|  |
| --- |
| **Til høringsparterne på vedlagte liste** |
|  |

**Høring over udkast til ajourføring af Danmarks nationale energi- og klimaplan**

Klima-, Energi- og Forsyningsministeriet sender hermed vedlagte udkast til ajourføring af Danmarks nationale energi- og klimaplan i høring.

Høringssvar og eventuelle bemærkninger til den national energi- og klimaplan bedes fremsendt til Kristoffer Arden Tychsen (kraty@kefm.dk), Natacha Gravergaard (naegn@kefm.dk) og Thomas Dahl (thoda@ens.dk) senest den 6. juni 2023.

**Høring over udkast til ajourføring af Danmarks nationale energi- og klimaplan**

EU’s energipolitik er i løbet af de senere år blevet styrket. Der er kommet fokus på behovet for at bekæmpe klimaforandringer ved at nedbringe udledningen af drivhusgasser og satse på vedvarende energikilder frem for fossile brændstoffer. Samtidig er der sat blus på arbejdet med at sikre et integreret europæisk energimarked til gavn for virksomheder og forbrugere samt en højere grad af forsyningssikkerhed.

Energiunionsstrategien, der blev lanceret af EU-Kommissionen i februar 2015, udgør rammen for de mest centrale initiativer vedrørende europæisk klima- og energipolitik. Energiunionen er bygget op omkring 5 dimensioner:

1. *Forsyningssikkerhed:* Strategien fokuserer bl.a. på implementering af EU’s Forsyningssikkerhedsstrategi, diversificering af energiforsyningen og styrket koordinering af den eksterne energipolitik.
2. *Indre energimarked:* Strategien fokuserer bl.a. på udbygning af energiinfrastrukturen, nyt el-markedsdesign og øget regionalt energisamarbejde.
3. *Energieffektivitet*: Strategien fokuserer særligt på revisioner af energieffektivitetsdirektivet, ecodesign-direktivet, energimærkningsdirektivet og bygningsdirektivet.
4. *Reduktion af drivhusgasudledninger*: Strategien fokuserer bl.a. på reform af EU’s kvotehandelssystem, forslag vedrørende udledninger fra ikke-kvotesektoren, herunder implementering af EU’s 2030-mål for CO2-udledninger og vedvarende energi.
5. *Forskning:* Strategien vil bl.a. indeholde en ny fokuseret strategi for forskning og innovation.

[Du kan læse mere om Energiunionen på Kommissionens hjemmeside](http://ec.europa.eu/priorities/energy-union-and-climate_da)

**Forvaltning af energiunionen – nationale energi- og klimaplaner**

Der blev i 2018 opnået enighed om EU’s forordning om et forvaltningssystem for Energiunionen (governance-forordningen). Et af de centrale elementer i forvaltningssystemet er, at medlemsstaterne skal udarbejde nationale energi- og klimaplaner for perioden 2021-2030.

De nationale energi- og klimaplaner skal give Kommissionen et samlet overblik over, om EU er på rette vej i forhold til EU’s 2030-målsætninger. Planerne gør det også muligt for EU-Kommissionen at agere, hvis de vurderer, at der er udfordringer i forhold til at nå de fælles målsætninger på bl.a. vedvarende energi og energieffektivitet. Samtidig skal planerne skabe transparens og mobilisering af investeringer i den grønne omstilling på tværs af EU’s medlemsstater.

Alle EU’s medlemslande indsendte i 2019 en national energi- og klimaplan (du kan læse mere om planerne og finde Danmarks rapport [her](https://ens.dk/ansvarsomraader/energi-klimapolitik/ny-national-energi-og-klimaplan-til-eu)).

De nationale energi- og klimaplaner fra 2019 skal nu planmæssig ajourføres på baggrund af forskrifter i governance-forordningen. Medlemsstaterne skal senest den 30. juni 2023 indsende et udkast til ajourføring af deres nationale energi- og klimaplaner til Kommissionen. Senest den 30. juni 2024 skal medlemslandene sende deres endelige ajourførte nationale energi- og klimaplaner til Kommissionen.

På baggrund af forskrifter i governance-forordningen skal medlemslandene sikre, at offentligheden får mulighed for deltagelse i ajourføringen af de nationale energi- og klimaplaner, herunder deltagelse i forbindelse med udarbejdelse af udkastet. På den baggrund sendes udkastet til ajourføring af Danmarks nationale energi- og klimaplan i høring.

De modtagne høringssvar vil blive offentliggjort på Høringsportalen. Ved afgivelse af

høringssvar samtykkes til offentliggørelse af høringssvaret, herunder afsenders navn og mailadresse.